钦定古今图书集成/历象汇编/岁功典/第053卷 > 《后汉书》 > 律历志
## 钦定古今图书集成/历象汇编/岁功典/第053卷 > 《后汉书》 > 律历志

天子常以日夏至御前殿，合八能之士，陈八音，听乐
均，度晷景，候锺律，权土灰，放阴阳。夏至阴气应，则乐
均浊景短极，《蕤宾》通。土灰重而衡低，进退于先后。五
日之中，八能以候状闻，太史封上。效则和，否则占。

〈注〉《易纬》曰：“冬至，人主不出宫，寝兵从乐五日，击黄锺之磬，公卿大夫列士之意得，则阴阳之晷如度数，夏至之日如冬至之礼。”

日道敛北，去极弥近，其景弥短，近短乃极，夏乃至焉。